作者:姚勉
標題:賀新郎
內容:薄晚收殘暑。嘆西風、暗換流年，又還如許。鴉背斜陽初斂影，雲淡新涼天宇。人袖手、闌干凝佇。鄰笛喚將鄉思動，聽秋聲、又入梧桐雨。秋到也，尚羈旅。故人只在江南渚。想應嫌、久戀東華，軟紅塵土。寄遠裁衣知念否，新月家家砧杵。魂夢想、鵝黃金縷。雁影不來天更遠，寫書成、欲寄恁誰與。知客恨，兩蛩語。